tartuNLP/wikipedia-smugri-20251201 huggingface dataset:
Nicolò Barella

Nicolò Barella (sündinud 7. veebruaril 1997 Cagliaris) on Itaalia jalgpallur, kes mängib poolkaitsjana Itaalia kõrgliiga klubis Milano Internazionale ja Itaalia jalgpallikoondises.
Ta alustas klubikarjääri kodulinna klubis Cagliari Calcio, millega liitus 2006. aastal. Cagliari meeskonnas debüteeris ta Itaalia kõrgliigas 2015. aasta mais. Hooaja 2015–16 teises pooles mängis ta laenul Itaalia esiliiga klubis Como. Cagliari põhikoosseisu kuulus Barella alates hooajast 2016–17. Esimese värava Itaalia kõrgliigas lõi ta 17. septembril 2017 mängus S.P.A.L.-i vastu. Samal hooajal lõi ta Itaalia kõrgliigas kokku kuus väravat.
2019. aasta juulis läks ta laenul Internazionalesse, kellega sõlmis 2020. aastal nelja-aastase lepingu. Hooajal 2020–21 tuli ta klubiga Itaalia meistriks.
Hooaegadel 2018–19 ja 2019–20 on Barella valitud Itaalia kõrgliiga hooaja sümboolsesse koosseisu. Hooajal 2020–21 valiti ta Itaalia kõrgliiga hooaja parimaks poolkaitsjaks.
2016. aastal saavutas Itaalia kuni 19-aastaste koondisega Euroopa omavanuste meistrivõistlustel teise koha ja võitis 2017. aasta juunioride maailmameistrivõistlustel Itaalia kuni 20-aastaste koondisega pronksmedali. Itaalia jalgpallikoondises tegi Barella debüüdi 10. oktoobril 2018 sõprusmängus Ukraina vastu. Koondisekarjääri esimese värava lõi ta 23. märtsil 2019 EM-i valikmängus Soome vastu. Ta kuulub Itaalia koondisse 2020. aasta Euroopa meistrivõistlustel.
Taisi

Taisi on eesti naisenimi.
2021. aasta 1. jaanuari seisuga oli Eestis eesnimi Taisi 107 naisel. Taisi on Eestis populaarsuselt 737. naisenimi.
Taisi oli keskmiselt 39 aasta vanune (mediaanvanus oli 36). Kõige populaarsem oli eesnimi Taisi vanuserühmas 30–34, kus neid oli 10 000 elaniku kohta 1,72 ning Tartu maakonnas.
Kenan Karaman

Kenan Karaman (sündinud 5. märtsil 1994 Stuttgardis) on Türgi jalgpallur, kes mängib ründajana Saksamaa kõrgliigaklubis Schalke 04 ja Türgi jalgpallikoondises.
Ta on sündinud Saksamaal ja on seal mänginud suurema osa klubikarjäärist. 2009. aastal liitus ta TSG 1899 Hoffenheimiga, mille põhimeeskonnas debüteeris ta Saksamaa kõrgliigas 2014. aasta märtsis. Aastatel 2014–2018 mängis ta Hannover 96-s. Esimese värava lõi ta Saksamaa kõrgliigas 23. septembril 2015 Hannover 96 meeskonnas mängides VfB Stuttgarti vastu. Aastatel 2018–2021 mängis Fortuna Düsseldorfis.
2021. aastal liitus ta Türgi kõrgliigaklubiga Beşiktaş. 2022. aasta septembris naasis ta Saksamaale ning sõlmis kolmeaastase lepingu Schalkega.
Türgi jalgpallikoondises tegi Karaman debüüdi 9. novembril 2017 sõprusmängus Rumeenia vastu. Koondisekarjääri esimese värava lõi ta 30. mail 2019 sõprusmängus Kreeka vastu. Ta kuulus Türgi koondisse 2021. aasta Euroopa meistrivõistlustel.
Õilme

Õilme on eesti naisenimi.
2021. aasta seisuga oli Õilme Eestis esinemissageduselt 488. naisenimi. 1. jaanuari 2021 seisuga oli Eestis eesnimi Õilme 227 naisel. Õilme oli keskmiselt 75 aasta vanune (mediaanvanus oli 75). Kõige populaarsem oli eesnimi Õilme üle 85-aastaste vanuserühmas, kus neid oli 10 000 elaniku kohta 15,71.
Nime Õilme nimepäev on 13. mai.
Kõrgem Atestatsioonikomisjon

Kõrgem Atestatsioonikomisjon (vene keeles "Высшая аттестационная комиссия"; akronüüm VAK) on teadlaste ja õppejõudude riikliku atesteerimisega tegelev ning teaduskraade ja -kutseid kinnitav riigiorgan Venemaa Föderatsioonis ja mitmes endises liiduvabariigis (Armeenias, Aserbaidžaanis, Kõrgõzstanis, Moldovas ja Valgevenes). Varem eksisteeris VAK ka Nõukogude Liidus (1932–1991).
Teaduste doktor

Teaduste doktor, ka VAKi doktor (vene- ja ukraina keeles доктор наук; bulgaaria keeles доктор на науките) on teaduste kandidaadist kõrgem teaduskraad mitmes riigis (näiteks Venemaa Föderatsioonis, Ukrainas ja Bulgaarias). Varem oli teadusdoktori kraad kasutusel Nõukogude Liidus (1934–1991) ja mitmes idablokki kuulunud Euroopa riigis.
Teaduste doktori kraad antakse kandidaadikraadi omavale teadlasele, kes kaitseb edukalt doktoriväitekirja. Teaduskraadi kinnitab Venemaal (varem Nõukogude Liidus) Kõrgem Atestatsioonikomisjon.
Teaduste doktori kraadid.
Doktorikraade nimetatakse vastavalt erialale. 
Nõukogude Liit.
Nõukogude Liidus võeti teaduskraadid kasutusele jaanuaris 1934. 
Doktoritöö nõuete hulgas figureerisid piisav maht (sageli 300–700 lk) ja tase, piisav hulk avaldatud teadusartikleid, vähemalt ühe teadusmonograafia olemasolu, õppevahendite loomine, ühiskondliku kasuliku töö head näitajad, aktiivne osalemine teaduse ja hariduse propagandas, avalikud loengud jms.
1940. aastatel eksisteeris Nõukogude Liidus sõjamereteadlastele eraldi teaduskraad – sõjamereteaduste doktor. Selle teaduskraadi sai näiteks 1946. aastal Ivan Issakov.
Eesti NSV-s.
1976. aastal anti Eesti TA Füüsika Instituudile õigus moodustada füüsika doktoritööde kaitsmise nõukogu. See loodigi ja töötas väga viljakalt kuni 1990. aastani. Selle nõukogu ees promoveerusid 28 teaduste doktorit tahkisefüüsika, teoreetilise füüsika ja optika alal.
Vastavus lääneriikide teaduskraadidele.
Lääneriikides teaduste doktori kraadile üldjuhul analoogi ei ole, sest filosoofiadoktori kraad (PhD) vastab ligikaudu teaduste kandidaadi kraadiga. Küll on aga see tasemelt võrreldav Saksamaal habilitatsiooni sooritanutele antava "doctor habilitatus"'e kraadiga.
Şenol Güneş

Şenol Güneş (sündinud 1. juunil 1952 Trabzonis) on Türgi jalgpallitreener ja endine jalgpallur.
Jalgpallurina oli ta väravavaht. Mängijakarjääri jooksul mängis ta kahes klubis: aastatel 1970–1972 Sebat Gençlikis ja 1972–1987 Trabzonsporis. Trabzonsporiga tuli ta kuus korda Türgi meistriks. Türgi jalgpallikoondises mängis aastatel 1975–1987 kokku 31 kohtumises.
Treenerikarjääri alustas ta 1980. aastate lõpul. Ta on olnud mitme Türgi klubi peatreener, sh Trabzonspori (1993–1997, 2005 ja 2009–2013) ja Beşiktaşe (2015–2019). Beşiktaşiga tuli ta hooaegadel 2015–16 ja 2016–17 Türgi meistriks. Lisaks oli ta aastatel 2007–2009 Lõuna-Korea klubi FC Seouli peatreener.
Türgi jalgpallikoondise peatreener oli Güneş esmakordselt aastatel 2000–2004. 2002. aasta maailmameistrivõistlustel saavutas ta Türgi koondisega kolmanda koha. 2002. aastal valiti Güneş UEFA aasta peatreeneriks. Poolfinaali jõudis ta Türgi koondisega ka 2003. aasta FIFA konföderatsioonide karikaturniiril. Uuesti sai Güneş Türgi koondise peatreeneriks 2019. aasta juunis.
Trabzonspori jalgpalliklubi kodustaadion on nimetatud tema järgi.
Webley revolver

Webley revolver (ka Webley Top-Break Revolver või Webley Self-Extracting Revolver) on Suurbritannia revolver. Selle paljud versioonid olid aastatel 1887–1970 Suurbritannia, Briti impeeriumi ja Rahvaste Ühenduse relvajõudude standardsed teenistusrevolvrid.
Webley on lahtimurtav revolver: relva lahtimurdmine käivitab väljuti, mille abil väljuvad padrunid trummsalvest. Webley Mk I võeti kasutusse aastal 1887, Mark IV sai tuntuks aastatel 1899–1902 teises buuri sõjas. Tõenäoliselt tuntuim Webley revolvritest on Mk VI, mis võeti kasutusse aastal 1915, esimese maailmasõja ajal.
Revolver kasutab padrunit .455 Webley, mis teeb sellest ühe ajaloo võimsaima murtava revolvri. .455 kaliibriga Webley mudelid enam teenistuses ei ole, küll aga kasutatakse endiselt erinevates riikides Webley revolvreid padruniga .38 S&amp;W.
Bērziņi (Raiskumsi vald)

Bērziņi on küla ("ciems") Lätis Cēsise piirkonnas Raiskumsi vallas. Küla jääb Riiast 86 km kaugusele.
Bērziņi rajati suvilapiirkonnana. Aastani 2021 kuulus küla Pārgauja piirkonda.
Küla asub valla lääneosas. Sellest läänes asub Ungursi järv, järve kaldal asub puhkebaas.
Bērziņi jääb Gauja rahvusparki. Külas kasvav tamm ümbermõõduga 4,17 ja kõrgusega 20 m on looduskaitse all.
Gundegas

Gundegas on küla ("ciems") Lätis Cēsise piirkonnas Raiskumsi vallas. Küla jääb Riiast 90 km kaugusele.
Küla asub valla lääneosas. Sellest läänes asub Ungursi järv, järve kaldal asub puhkebaas.
Gundegas jääb Gauja rahvusparki. Külas asuv Gailonase keskaegne kalmistu ehk Tammeküngas on muinsusmälestisena kohaliku kaitse all.
Gundegas rajati suvilapiirkonnana. Aastani 2021 kuulus küla Pārgauja piirkonda.
Geoloogia-mineraloogiadoktor

Geoloogia-mineraloogiadoktor (vene keeles "доктор геолого-минералогических наук"; bulgaaria keeles "доктор по геоложки и минералогични науки") on geoteaduste valdkonnas antav teaduskraad (teaduste doktor) mitmes riigis, sealhulgas Venemaa Föderatsioonis ja Bulgaarias. Varem oli kasutusel Nõukogude Liidus (1934–1991). Iseseisvunud Ukrainas kasutati kuni 1996. aastani; seejärel mugandati geoloogiadoktoriks.
Geoloogilised distsipliinid.
Geoloogia-mineraloogiadoktori (Ukrainas geoloogiadoktori) teaduskraad antakse kandidaadikraadi omavale ja geoloogilistes distsipliinides doktoriväitekirja edukalt kaitsnud teadlasele. 
Eesti geoloogid, kes on saanud geoloogia-mineraloogiadoktori kraadi.
Nõukogude Liidus kaitsesid 11 eesti geoloogi edukalt geoloogiaalase doktoritöö ja said geoloogia-mineraloogiadoktori kraadi. Kõrgem Atestatsioonikomisjon väljastas neile vastava diplomi. Väitekirja kaitsmiskohaks oli kas Moskva või Leningrad.
Pielekši

Pielekši on küla ("mazciems") Lätis Cēsise piirkonnas Raiskumsi vallas.
Küla asub valla idaosas Koiva jõe kaldal. Varem käis seal üle Koiva parv; tänapäeval seal jõeületuskohta pole. Ka asus seal varem kõrts. Aastani 2021 kuulus küla Pārgauja piirkonda.
Pielekši jääb Gauja rahvusparki. Küla servas asuv Baķi keskaegne kalmistu on muinsusmälestisena regionaalse kaitse all.
Aastal 2007 oli külas 30 elanikku.
Miglači

Miglači on küla ("mazciems") Lätis Cēsise piirkonnas Raiskumsi vallas. Aastani 2021 kuulus küla Pārgauja piirkonda.
Küla asub valla kirdeosas. Seal on Miglači bussipeatus.
Miglači jääb Gauja rahvusparki. Külas kasvavad pärn, tamm ja vaher on looduskaitse all.
Aastal 2007 oli külas 34 elanikku.
Mežvidi (Raiskumsi vald)

Mežvidi on küla ("mazciems") Lätis Cēsise piirkonnas Raiskumsi vallas. Aastani 2021 kuulus küla Pārgauja piirkonda.
Küla asub valla keskosas. Mežvidi jääb Gauja rahvusparki. Looduskaitse all on kaks külas kasvavat mändi. Külas on Mežniecība bussipeatus.
Glödnitz

Glödnitz (sloveeni: "Glodnica") on vald Austria Kärnteni liidumaa Sankt Veit an der Glani ringkonnas.
Vald asub piki Gurki lisajõe Glödnitzi jõe tiheda metsaga kaetud orgu Gurktali Alpide loodeosas. Flattnitzi kuru põhjas viib Muri orgu Steiermargi liidumaal; Glödnitz külgneb ka Kärnteni liidumaa Metnitzi, Weitensfeld im Gurktali, Deutsch-Griffeni ja Albecki vallaga.
Ajalugu.
Rooma tee üle Flattnitzi kuru oli olemas juba iidsetel aegadel, võib-olla ka "mansio" Glödnitzi piirkonnas. "Glodati" asulat on esmamainitud 898. aasta dokumendis. Püha Hemma von Gurki kingitud kabelit on mainitud 1043. aastal, see ehitati hiljem ümber tänapäevaseks Püha Margareta kihelkonnakirikuks. Keskajal omasid piirkonnas suuri mõisaid Gurki piiskopid, kes püstitasid ka abikiriku Flattnitzi kuru lähedale.
Glödnitzi vald loodi 1850. aastal. 1920. aastatest kujundab endist põllumajanduspiirkonda üha enam turism, eriti talvel.
Kappel am Krappfeld

Kappel am Krappfeld (sloveeni: "Kapela na Grobniškem polju") on linn Austria Kärnteni liidumaa Sankt Veit an der Glani ringkonnas. Seal on sündinud Maria Lassnig.
Kappel asub umbes 25 km Klagenfurtist kirdes.
Micheldorf

Micheldorf (sloveeni: "Mihaelova vas") on vald Austria Kärnteni liidumaa Sankt Veit an der Glani ringkonnas.
Ajalugu.
Asulat on esmamainitud 1074. aasta dokumendis. Valla osad on Micheldorf ja Lorenzenberg. Micheldorfis on ka Hirti küla, kus asub Hirti õlletehas.
Balti turniir 2020

Balti turniir 2020 toimus 1. juunist kuni 10. juunini 2021. Turniiri võitis Eesti, teise koha sai Läti ja kolmanda koha Leedu. Algselt pidi turniir toimuma 2020. aasta suvel, aga koroonapandeemia tõttu lükati see aasta võrra edasi.
Tulemuste tabel.
Eesti väravate lööjad Henri Anier (1) ja Mattias Käit (2).
Fabian von Plater

Fabian von Plater gen. Broel (suri 1656) oli baltisaksa päritolu Rootsi sõjaväelane, Liivimaa maanõunik ning mitmete mõisate omanik.
Platerite suguvõsast pärit Fabian von Plater sündis Johann von Plateri ja Barbara von Ungerni pojana.
19. septembril 1625 kinnitati talle isapoolsed pärusmõisad Laatre, Tõlliste, Uniküla ja Kiuma., omandas ka hiljem Tõdu mõisa.
1634. aastal oli kuningas Gustav II Adolfi matustel üks kirstukandjatest.
4. juulil 1643 välja antud kuningliku resolutsiooni järgi tuli Liivimaa kolmest kreisist määrata igaühest kaks maanõunikku - üks rootslane ja üks sakslane. Võnnu kreisist määrati Otto von Mengden, Tartu kreisist Fabian von Plater ning Pärnu kreisist Friedrich Wilhelm von Patkul.
Oli ka Rootsiaegse Tartu õuekohtu assessor Tartus.
Perekond.
Fabian von Plater abiellus Elisabeth von Taubega, kes oli Konrad von Taube tütar. Abielust sündisid:
Zeki Çelik

Mehmet Zeki Çelik (sündinud 17. veebruaril 1997 Bursas) on Türgi jalgpallur, kes mängib paremkaitsjana Itaalia kõrgliigaklubis Roma ja Türgi jalgpallikoondises.
2009. aastal liitus ta kodulinna klubi Bursaspori noortesüsteemiga, kuid klubi põhimeeskonnas tal liigadebüüti teha ei õnnestunud. Hooajal 2015–2016 mängis ta Türgi tugevuselt neljanda liiga klubis Karacabey Belediyespor. Seejärel liitus ta Türgi tugevuselt kolmanda liiga klubiga İstanbulspor, kellega tõusis hooajaks 2017–18 Türgi esiliigasse.
2018. aasta juulis sõlmis ta viieaastase lepingu Prantsusmaa kõrgliigaklubiga Lille. Esimese värava lõi ta Prantsusmaa kõrgliigas 28. aprillil 2019 mängus Nîmes Olympique'i vastu. Hooajal 2020–21 tuli ta Lille'iga Prantsusmaa meistriks.
2022. aasta juulis sõlmis ta nelja-aastase lepingu Romaga. He has signed a four-year contract with the Giallorossi that runs until 30 June 2026.
Türgi jalgpallikoondises debüteeris Çelik 5. juunil 2018 sõprusmängus Venemaa vastu. Koondisekarjääri kaks esimest väravat lõi ta 2. juunil 2019 sõprusmängus Usbekistani vastu. Ta kuulus Türgi koondisse 2021. aasta Euroopa meistrivõistlustel.
Ozan Tufan

Ozan Tufan (sündinud 23. märtsil 1995 Orhanelis) on Türgi jalgpallur, kes mängib poolkaitsja, paremkaitsja või paremäärena Inglismaa esiliigaklubis Hull City ja Türgi jalgpallikoondises.
Ta alustas klubikarjääri Bursasporis, mille noortesüsteemiga liitus ta 2005. aastal. Klubi põhimeeskonnas debüteeris ta Türgi kõrgliigas hooajal 2012–13.
2015. aasta augustis siirdus ta seitsme miljoni euro eest Türgi kõrgliigaklubisse Fenerbahçe. Hooajal 2018–19 mängis ta laenul Alanyasporis. 2021. aasta augustis läks ta laenule Watfordi, kuid ei suutnud kohaneda Inglismaa kõrgliiga tempoga, ja naasis 2022. aasta veebruaris Fenerbahçesse.
2022. aasta juulis sõlmis ta kolmeaastase lepingu Hull Cityga.
Türgi jalgpallikoondises debüteeris Tufan 25. mail 2014 mängus Iirimaa vastu. Koondisekarjääri esimese värava lõi ta 3. septembril 2014 sõprusmängus Taani vastu. 2016. aasta Euroopa meistrivõistluste viimases alagrupimängus 21. juunil lõi ta värava Tšehhi vastu.
Andres Pranspill

Andres Pranspill (9. september 1887 Helme vald, Valgamaa – 6. veebruar 1968 Milford, Ameerika Ühendriigid) oli eesti ajakirjanik ja literaat. 
1902. aastal asus elama Peterburi. Hiljem rändas välja Ameerika Ühendriikidesse.
Aastail 1913–1916 tegi kaastööd ajalehele Uus Ilm. Hiljem oli ajakirja Meie Tee toimetuse liige. Kuni 1940. aastani saatis kaastööd mitmetele Eestis ilmunud lehtedele.
1928. aastal andis Tartus välja "Ameerika antoloogia", oli selle ameerika luulekogu tõlkija ning kirjutas ka järelsõna.
1956. aastal andis Ameerika Ühendriikides Milfordis välja "Estonian anthology", oli samuti selle tõlkija. Raamat sisaldas lisaks luuletustele rahvalaule, vanasõnu, mõistatusi, muinasjutte ja väljavõtte Tartu rahu tekstist. 
Andres Pranspilli arhiiv on hoiul New Yorgi avaliku raamatukogu arhiivide ja käsikirjade osakonnas.
Kaan Ayhan

Kaan Ayhan (sündinud 10. novembril 1994 Gelsenkirchenis) on Saksamaal sündinud Türgi jalgpallur, kes mängib kaitsva poolkaitsjana Türgi kõrgliigaklubis Galatasaray ja Türgi jalgpallikoondises.
1999. aastal liitus ta Schalke noorteakadeemiaga. 2012. aasta jaanuaris sõlmis ta klubiga profilepingu. Klubi põhimeeskonnas debüteeris ta 2013. aasta oktoobris. Esimese värava Saksamaa kõrgliigas lõi ta 3. mail 2014 mängus SC Freiburgi vastu. Hooaja 2015–16 teises pooles oli ta laenul Eintracht Frankfurtis.
Aastatel 2016–2020 mängis Ayhan Düsseldorfi Fortunas. Hooajal 2017–18 võitis ta klubiga Saksamaa esiliigas, misjärel tõusti Bundesligasse.
2020. aasta liitus ta Itaalia kõrgliigaklubiga Sassuolo. 2023. aasta jaanuaris läks ta laenule Galatasaraysse, kellega sõlmis hooaja lõpus püsiva lepingu. 
Aastatel 2009–2012 mängis Ayhan Saksamaa noortekoondistes. Türgi jalgpallikoondises debüteeris ta 31. augustil 2016 sõprusmängus Venemaa vastu. Koondisekarjääri esimese värava lõi ta 25. märtsil 2019 EM-i valikmängus Moldova vastu. Ta kuulus Türgi koondisse 2021. aasta Euroopa meistrivõistlustel.
Mert Müldür

Mert Müldür (sündinud 3. aprillil 1999 Viinis) on Austrias sündinud Türgi jalgpallur, kes mängib kaitsjana Türgi kõrgliigaklubis Fenerbahçe ja Türgi jalgpallikoondises.
2006. aastal liitus ta Viini Rapidiga. Klubi põhimeeskonnas debüteeris ta Austria kõrgliigas 2018. aasta mais.
2019. aasta augustis liitus ta Itaalia kõrgliigaklubiga Sassuolo. Esimese värava Itaalia kõrgliigas lõi ta 1. juulil 2020 mängus ACF Fiorentina vastu.
2023. aasta augustis sõlmis ta nelja-aastase lepingu Türgi kõrgliigaklubiga Fenerbahçe.
Türgi jalgpallikoondises debüteeris Müldür 11. oktoobril 2018 sõprusmängus Bosnia ja Hertsegoviina vastu. Ta kuulus Türgi koondisse 2021. aasta Euroopa meistrivõistlustel.
Umut Meraş

Cengiz Umut Meraş (sündinud 20. detsembril 1995 İstanbulis) on Türgi jalgpallur, kes mängib vasakkaitsjana Türgi kõrgliiga klubis Beşiktaş ja Türgi jalgpallikoondises.
Aastatel 2014–2018 mängis ta Türgi esiliiga klubis Boluspor. Hooajal 2018–19 mängis ta Türgi kõrgliigas Bursaspori meeskonnas. 2019. aasta augustis sõlmis ta nelja-aastase lepingu Prantsusmaa esiliiga klubiga Le Havre.
2021. aasta augustis liitus ta Beşiktaşega.
Türgi jalgpallikoondises tegi Meraş debüüdi 30. mail 2019 sõprusmängus Kreeka vastu. Ta kuulus Türgi koondisse 2021. aasta Euroopa meistrivõistlustel.
Nikita Javein

Nikita Igorevitš Javein (vene keeles "Никита Игоревич Явейн"; sündinud 4. augustil 1954 Leningradis) on vene arhitekt.
Nikita Javein sündis tuntud arhitekti Igor Javeini perekonnas. Pärast Leningradi Ehitusinstituudi arhitektuuriteaduskonna lõpetamist (1977) töötas ta arhitektina projekteerimisinstituutides. Aastatel 1994–2003 oli ta Peterburi Ajaloo- ja Kultuurimälestiste Riikliku Kontrolli Komitee esimees. 
2020. aastail juhib Javein Peterburi erasektoris üht suurimat arhitektuuribürood Studija 44, kus töötab üle kahesaja projekteerija.
Javeini loomingus on kesksel kohal ajalooliste hoonete rekonstrueerimine ja restaureerimine.
Lebel M1886

Lebel M1886 (prantsuse keeles Fusil Modèle 1886 dit "Fusil Lebel" või Fusil Mle 1886 M93) on käsilukustusega Prantsuse vintpüss. See võeti Prantsuse armees kasutusele aastal 1887. Relva tuubsalv mahutab kaheksa padrunit, lisaks on üks padrun transporteris ja üks rauas. Lebeli vintpüss oli esimene sõjaväes kasutusse võetud relv, mis kasutab suitsuvaba püssirohtu. Lebeli püssirohi, Poudre B, on nitrotselluloosi põhine ning selle leiutas 1884. aastal prantsuse keemik Paul Marie Eugène Vieille. Vintpüssi 8-millimeetrise täismantelkuuli ("Balle M" või "Balle Lebel") konstrueeris kolonelleitnant Nicolas Lebel. Kaksteist aastat hiljem, aastal 1898, võeti kasutusse terava messingist otsaga kuul "Balle D". Lebel oli esimeses maailmasõjas Prantsusmaa jalaväeüksuste standardrelv. Kokku tootsid kolm Prantsuse riiklikku relvatehast aastatel 1887–1916 3,45 miljonit Lebeli vintpüssi.
Venemaa Föderatsiooni riiklik preemia

Venemaa Föderatsiooni riiklik preemia (vene keeles "государственная премия Российской Федерации") on auhind, mida Venemaa Föderatsiooni president annab alates 1992. aastast panuse eest teaduse, tehnika, kirjanduse ja kunsti valdkonda.
Riiklikke preemiaid antakse laureaatidele üle igal aastal 12. juunil pidulikus õhkkonnas Moskva Kremlis.
Standschütze Hellriegel M1915

Standschütze Hellriegel 1915 (saksa keeles Maschinengewehr des Standschützen Hellriegel, 'reservist Hellriegeli kuulipilduja') oli vesijahutusega Austria-Ungari püstolkuulipilduja. Seda toodeti väga piiratud koguses esimese maailmasõja ajal.
Domenico Berardi

Domenico Berardi (sündinud 1. augustil 1994 Cariatis) on Itaalia jalgpallur, kes mängib äärepoolkaitsja või ründajana Itaalia kõrgliiga klubis Sassuolo ja Itaalia jalgpallikoondises.
Ta liitus Sassuologa 2010. aastal. Klubi põhimeeskonnas debüteeris ta hooajal 2012–13 Itaalia esiliigas. Samal hooajal lõi ta liigas 11 väravat ning aitas esiliiga võiduga klubil Itaalia kõrgliigasse pääseda. Hooajal 2012–13 valiti Berardi Itaalia esiliiga hooaja parimaks mängijaks. Alates hooajast 2013–14 on Berardi Sassuolo meeskonnas mänginud Itaalia kõrgliigas. Kohe esimesel hooajal lõi ta Itaalia kõrgliigas koguni 16 väravat. Hooajal 2014–15 lõi ta Itaalia kõrgliigas 15 väravat ja andis 10 väravasöötu. 2015. aastal pälvis Berardi Itaalia spordiajakiri Guerin Sportivo välja antava Bravo auhinna, mis oli auhind Euroopa kõige silmapaistvamale noorele jalgpallurile.
Berardi on Sassuolo meeskonnas löönud enam kui 100 väravat, millega on ta klubi läbi aegade edukaim väravakütt. Tema seni edukaim hooaeg Itaalia kõrgliigas oli 2020–21, mil ta lõi 17 väravat. Hooajal 2021–22 andis ta Itaalia kõrgliigas kõikidest mängijatest enim väravasööte (14).
Itaalia jalgpallikoondises debüteeris Berardi 1. juunil 2018 sõprusmängus Prantsusmaa vastu. Koondisekarjääri esimese värava lõi ta 7. oktoobril 2020 sõprusmängus Moldova vastu. 2021. aastal tuli ta Itaalia koondisega Euroopa meistriks.
Daibe

Daibe (vanasti ka Daibes muiža) on küla ("ciems") Lätis Cēsise piirkonnas Stalbe vallas. Küla jääb Riiast 91 km kaugusele.
Küla asub valla põhjaosas. Seal on Daibe bussipeatus. 
Daibe on kujunenud endise Daibe mõisa ("Daiben") keskuse juurde. Sellest läänes asuvad mitmed veekogud - Mauriņi tiik, Ozolkalni tiik ja Daibe kalatiik. Aastani 2021 kuulus küla Pārgauja piirkonda.
Looduskaitse all on kolm tamme, euroopa lehis kõrgusega 30 m, saar ja vaher.
Leonardo Spinazzola

Leonardo Spinazzola (sündinud 25. märtsil 1993 Folignos) on Itaalia jalgpallur, kes mängib kaitsjana Itaalia kõrgliiga klubis AS Roma ja Itaalia jalgpallikoondises.
2007. aastal liitus ta Siena noortesüsteemiga, kust läks 2010. aastal edasi Juventusesse. Juventusest laenatuna mängis ta 2012–2018 muudeski Itaalia klubides: 2012–2013 Empolis, 2013 Lancianos, 2013–2014 Sienas, 2014–2015 Atalantas, 2015 Vicenzas, 2015–2016 Perugias ja 2016–2018 taas Atalantas. Juventus põhimeeskonnas debüteeris Spinazzola alles hooajal 2018–19, kui tuli klubiga ka Itaalia meistriks, kuigi sai sel hooajal Juventuse meeskonnas väljakule suhteliselt harva.
2019. aasta juulis siirdus ta 29,5 miljoni euro eest Romasse, kellega sõlmis nelja-aastase lepingu. Hooajal 2020–21 valiti Spinazzola UEFA Euroopa Liiga sümboolsesse koosseisu.
Itaalia jalgpallikoondises debüteeris Spinazzola 28. märtsil 2017 sõprusmängus Hollandi vastu. Ta kuulus Itaalia koondisse 2020. aasta Euroopa meistrivõistlustel.
Klētnieki

Klētnieki on küla ("mazciems") Lätis Cēsise piirkonnas Stalbe vallas.
Küla asub valla idaosas. Seal on Vārnase bussipeatus.
Aastal 2007 oli külas 23 elanikku. Aastani 2021 kuulus küla Pārgauja piirkonda.
Jurģi (Stalbe vald)

Jurģi (ka Jurģīši või Kronīši) on küla ("mazciems") Lätis Cēsise piirkonnas Stalbe vallas. Aastani 2021 kuulus küla Pārgauja piirkonda.
Küla asub valla keskosas. Külas on Zeltiņi bussipeatus.
Seal asuv Cīruļi keskaegne kalmistu on muinsusmälestisena regionaalse kaitse all.
Mölbling

Mölbling (sloveeni: "Molnek") on vald Gurki jõe ääres Austria Kärnteni liidumaa Sankt Veit an der Glani ringkonnas.
Mölbling asub umbes 27 km Klagenfurtist kirdes.
Vallaosad on Dielach, Gunzenberg, Meiselding, Rabing ja Rastenfeld.
Inimesi.
1893. aastal ostis Austria keemik Carl Auer von Welsbach Rastenfeldi lossi oma eramuks, kus ta 1929. aastal suri.
Sankt Georgen am Längsee

Sankt Georgen am Längsee (sloveeni: "Šentjurij ob Dolgem jezeru") on vald Austria Kärnteni liidumaa Sankt Veit an der Glani ringkonnas.
Sankt Georgen asub Längsee ääres Zollfeldi oru põhjaosas. Idas voolab Gurki jõgi lõunasse Klagenfurti nõkku. Vallaosad on Goggerwenig, Gösseling, Launsdorf, Osterwitz ja Taggenbrunn, samuti kuulus Hochosterwitzi loss lõunas.
Ajalugu.
Asula tekkis endisest benediktiini nunnade Sankt Georgeni kloostrist, mille asutas umbes 1002.–1008. aastal kohalik krahvinna Wichburg, Baieri hertsogi Eberhardi lapselaps. Barokkstiilis ümberehitatuna likvideeriti see keiser Joseph II käsul 1783. aastal. Täna toimivad ruumid konverentsikeskusena.
Vārnkalni

Vārnkalni on küla ("mazciems") Lätis Cēsise piirkonnas Straupe vallas.
Küla asub valla keskosas ja jääb Riiast 72 km kaugusele. Seal on Vārnkalni ja Priežkalni bussipeatus. 
Asula jääb Gauja rahvusparki. 
2013. aastal oli külas 95 elanikku. 2021. aastani kuulus küla Pārgauja piirkonda.
Strautiņi (Straupe vald)

Strautiņi on küla ("mazciems") Lätis Cēsise piirkonnas Straupe vallas. Aastani 2021 kuulus küla Pārgauja piirkonda.
Küla asub valla lääneosas maantee A3 ja Brasla jõe ääres. Seal on Strautiņi bussipeatus. 
Strautiņis asuvad Lielstraupe hobupostijaama hooned ja Lapaiņi keskaegne kalmistu on muinsusmälestistena regionaalse kaitse all.
Aastal 2013 oli külas 32 elanikku.
Ethan Ampadu

Ethan Kwame Colm Raymond Ampadu (sündinud 14. septembril 2000 Exeteris) on Inglismaal sündinud Walesi jalgpallur, kes mängib keskkaitsja või kaitsva poolkaitsjana Inglismaa kõrgliiga klubis Leeds United ja Walesi jalgpallikoondises.
2008. aastal liitus ta Inglismaa klubi Exeter City noorteakadeemiaga. Klubi põhimeeskonnas debüteeris ta 15-aastaselt 2016. aasta augustis EFL Cup'i mängus Brentfordi vastu. Ampadu sai sellega klubi ajaloo noorimaks mängijaks. Nädal aega hiljem debüteeris ta Exeter City meeskonnas Inglismaa tugevuselt neljandas liigas.
2017. aasta juulis sõlmis ta lepingu Inglismaa kõrgliiga klubiga Chelsea. Klubi meeskonnas debüteeris ta 2017. aasta septembris EFL Cup'i mängus Nottingham Foresti vastu, saades Chelsea põhimeeskonnas kõige esimeseks 2000. aastatel sündinud mängijaks. Inglismaa kõrgliigas debüteeris Ampadu Chelsea meeskonnas 12. detsembril 2017 mängus Huddersfield Towni vastu.
Hooajal 2019–20 oli ta laenul Saksamaa kõrgliiga klubis RB Leipzig ja hooajal 2020–21 Inglismaa kõrgliiga klubis Sheffield United. 2021. aasta augustis läks ta laenule Itaalia kõrgliiga klubisse Venezia.
Suvel 2023 liitus ta ligi 8 miljoni euro eest Leeds Unitediga.
Walesi jalgpallikoondises tegi Ampadu debüüdi 10. novembril 2017 sõprusmängus Prantsusmaa vastu. Ta kuulus Walesi koondisse 2021. aasta Euroopa meistrivõistlustel. Euroopa meistrivõistluste viimases alagrupimängus Itaalia vastu sai ta Ampadu punase kaardi. Ampadust sai kõige noorem mängija, kes on Euroopa meistrivõistlustel otse punase kaardi saanud.
Chris Mepham

Christopher James Mepham (sündinud 5. novembril 1997 Londonis) on Inglismaal sündinud Walesi jalgpallur, kes mängib keskkaitsjana Inglismaa esiliiga klubis AFC Bournemouth ja Walesi jalgpallikoondises.
Aastatel 2008–2012 kuulus Chelsea noorteakadeemiasse. Seejärel liitus ta Brentfordiga. Brentfordi meeskonnas debüteeris Mepham 2017. aasta jaanuaris Inglismaa karikavõistlustel. Inglismaa esiliigas tegi ta Brentfordi meeskonnas debüüdi hooajal 2017–18.
2019. aasta jaanuaris siirdus ta umbes 12 miljoni euro eest Bournemouthi. Hooajal 2018–19 sai ta Bournemouthi meeskonnas Inglismaa kõrgliigas kirja 13 mängu. Esimese värava Inglismaa kõrgliigas lõi ta 10. augustil 2019 mängus Sheffield Unitedi vastu.
Walesi jalgpallikoondises debüteeris Mepham 22. märtsil 2018 mängus Hiina vastu. Ta kuulub Walesi koondisse 2020. aasta Euroopa meistrivõistlustel.
Raulicas

Raulicas (ka Raulica, Rāvlica või Ravlicas, vanasti ka Rāvlicas muiža) on küla ("mazciems") Lätis Cēsise piirkonnas Straupe vallas. 
Küla asub valla loodeosas Sārumsi järve ääres. Seal on Raulica bussipeatus. 
Asula on kujunenud endise Mazstraupe mõisa karjamõisa ("Rawlitz") juurde. Aastani 2021 kuulus küla Pārgauja piirkonda.
Aastal 2007 oli külas 4 elanikku.
Šņores

Šņores (ka Pušpūri, vanasti ka Šņores muiža) on küla ("mazciems") Lätis Cēsise piirkonnas Straupe vallas. Aastani 2021 kuulus küla Pārgauja piirkonda.
Küla asub valla idaosas Pūrica järve kaldal. Seal on Rajēni bussipeatus. 
Asula jääb Gauja rahvusparki. 
Aastal 2007 oli külas 32 elanikku.
Lielstraupe

Lielstraupe on küla ("ciems") Lätis Cēsise piirkonnas Straupe vallas Pekši järve ääres.
Tänapäevane asula on kujunenud Lielstraupe valla vallamaja juurde, ajalooliselt on seda nimetust kandnud ka Lielstraupe mõisa ümbruskond, mis jääb tänapäeva Straupe aladele. Aastani 2021 kuulus küla Pārgauja piirkonda.
Seal on Lielstraupe bussipeatus.
Küla jääb Gauja rahvusparki.
Hejnice

Hejnice (saksa keeles "Haindorf") on linn Tšehhis Libereci maakonnas Libereci ringkonnas. Hejnice asub Poola piirist 7 km kaugusel, Liberecist ligikaudu 15 km kirdes.
Hejnice paikneb merepinnast 375 meetri kõrgusel.
Hejnice palverännukirikut on esmamainitud 1211. aastal. 1692. aastal asutati Hejnices frantsisklaste klooster. 16. sajandi rajati küla lähedal rauamaagi kaevandusi. 19. sajandil asutati Hejnices ja ümbruskonnas mitu tekstiilivabrikut. Hejnice sai linnaõigused 31. juulil 1917.
Rychnov u Jablonce nad Nisou

Rychnov u Jablonce nad Nisou (saksa keeles "Reichenau") on linn Tšehhis Libereci maakonnas Jablonec nad Nisou ringkonnas. Rychnov u Jablonce nad Nisou asub Jablonec nad Nisoust umbes 4,5 km lõunas ja Liberecist ligikaudu 11 km lõunakagus.
Rychnov u Jablonce nad Nisou paikneb merepinnast 435 meetri kõrgusel.
Asulat on esmamainitud 1361. aastal. Rychnov u Jablonce nad Nisou sai alevi staatuse 1895. aastal ja linnaõigused 1911. aastal.
Harry Wilson (jalgpallur)

Harry Wilson (sündinud 22. märtsil 1997 Wrexhamis) on Walesi jalgpallur, kes mängib äärepoolkaitsjana Inglismaa esiliiga klubis Fulham ja Walesi jalgpallikoondises.
2005. aastal liitus ta Liverpooli noorteakadeemiaga. 2014. aasta juulis sõlmis ta klubiga esimese profilepingu. Hooaja 2015–16 alguses mängis ta Inglismaa tugevuselt kolmanda liiga klubis Crewe Alexandra. Liverpooli meeskonnas debüteeris Wilson 18. jaanuaril 2017 Inglismaa karikavõistluste mängus Plymouth Argyle'i vastu.
Hooaja 2017–18 teises pooles oli Wilson Liverpoolist laenul Inglismaa esiliiga klubis Hull City, kus ta lõi 13 mänguga seitse väravat. Hooajal 2018–19 mängis ta laenul Derby Countys ning lõi sel hooajal Inglismaa esiliigas 15 väravat. Hooajal 2019–20 mängis ta laenul Inglismaa kõrgliiga klubis AFC Bournemouth, lüües 31 mänguga kokku seitse väravat. Hooajal 2020–21 oli ta laenul Inglismaa esiliiga klubis Cardiff City, kus tema arvele jäi taas seitse liigaväravat.
2021. aasta juulis sõlmis ta viieaastase lepingu Fulhamiga.
Walesi jalgpallikoondises tegi Wilson debüüdi 16 aasta ja 207 päeva vanuselt 15. oktoobril 2013 mängus Belgia vastu ning sai sellega Walesi koondise läbi aegade noorimaks debütandiks, lüües rekordi üle Gareth Bale'ilt. Koondisekarjääri esimese värava lõi ta oma teises koondisemängus, 22. märtsil 2018 Hiina vastu. Ta kuulus Walesi koondisse 2020. aasta Euroopa meistrivõistlustel.
Venemaa Ehituse ja Arhitektuuri Akadeemia

Venemaa Ehituse ja Arhitektuuri Akadeemia (vene keeles "Российская академия архитектуры и строительных наук"; akronüüm RAASN) on Venemaa Föderatsiooni riiklik harukondlik teaduste akadeemia, ühtlasi riigi kõrgeim teadusorganisatsioon arhitektuuri, linnaplaneerimise ja ehitusteaduste valdkonnas. RAASN koordineerib ka alusuuringuid neis valdkondades.
Akadeemia struktuuri kuulub viis teadusuurimisinstituuti.
Akadeemia president.
Alates 2019. aastast juhib akadeemiat arhitektuuriajaloolane Dmitri Švidkovski, kes on RAASN-i liige 1998. aastast. Lisaks on ta valitud Venemaa Kunstide Akadeemia akadeemikuks ja Briti Akadeemia välisliikmeks.
Akadeemia liikmeskond.
Akadeemia valib enda koosseisu personaalliikmeid. 2014. aastal kuulus akadeemiasse 60 tegevliiget, 115 kirjavahetajaliiget ja 90 välisliiget.
Joe Allen

Joseph Michael Allen (sündinud 14. märtsil 1990 Carmarthenis) on Walesi jalgpallur, kes mängib poolkaitsjana Inglismaa esiliigaklubis Swansea City ja Walesi jalgpallikoondises.
2000. aastal liitus ta Swansea City noorteakadeemiaga. Klubi põhimeeskonnas debüteeris ta hooajal 2006–07 Inglismaa tugevuselt kolmandas liigas. Aastatel 2008–2011 mängis ta klubiga Inglismaa esiliigas ja hooajal 2011–12 Inglismaa kõrgliigas.
Aastatel 2012–2016 mängis ta Inglismaa kõrgliigaklubis Liverpool.
2016. aasta juulis sõlmis ta viieaastase lepingu Stoke Cityga. Seal mängis ta kokku kuus hooaega, millest kahel esimesel Inglismaa kõrgliigas. 2018. aastal valiti Allen Stoke City aasta mängijaks.
2022. aasta juulis naasis ta Swansea Citysse, kellega sõlmis kaheaastase lepingu.
Walesi jalgpallikoondises debüteeris Allen 2009. aasta mais sõprusmängus Eesti vastu. Koondisekarjääri esimese värava lõi ta 5. septembril 2016 MM-i valikmängus Moldova vastu. Ta on kuulunud Walesi koondisse 2016. ja 2020. aasta Euroopa meistrivõistlustel. 2016. aasta Euroopa meistrivõistlustel valiti Allen turniiri sümboolsesse koosseisu. Lisaks osales Allen 2012. aasta suveolümpiamängude jalgpalliturniiril Suurbritannia jalgpallikoondise võistkonnas.
2012. aastal valiti Allen Walesi aasta jalgpalluriks.
Joe Morrell

Joseff John Morrell (sündinud 3. jaanuaril 1997 Ipswichis) on Inglismaal sündinud Walesi jalgpallur, kes mängib poolkaitsjana Inglismaa tugevuselt kolmanda liiga klubis Portsmouth ja Walesi jalgpallikoondises.
Ta alustas klubikarjääri Bristol Citys. Klubiga sõlmis ta esimese profilepingu 2012. aasta detsembris. Klubi põhimeeskonnas debüteeris ta 2013. aasta oktoobris Football League Trophy mängus. Morrell sai järgmistel aastatel Bristol City põhimeeskonnas väljakule harva ning oli sageli laenul teistes Inglismaa klubides: hooajal 2016–17 tugevuselt viienda liiga klubis Sutton United ja tugevuselt kuuenda liiga klubis Margate, hooajal 2017–18 tugevuselt neljanda liiga klubis Cheltenham Town ja hooajal 2019–20 tugevuselt kolmanda liiga klubis Lincoln City. Hooajal 2020–2021 mängis ta Inglismaa esiliiga klubis Luton Town.
2021. aasta augustis sõlmis ta kolmeaastase lepingu Luton Towniga.
Walesi jalgpallikoondises tegi Morrell debüüdi 9. septembril 2019 mängus Valgevene vastu. Ta kuulus Walesi koondisse 2021. aasta Euroopa meistrivõistlustel.
Kieffer Moore

Kieffer Roberto Francisco Moore (sündinud 8. augustil 1992 Torquays) on Inglismaal sündinud Walesi jalgpallur, kes mängib ründajana Inglismaa Premier League'i klubis AFC Bournemouth ja Walesi jalgpallikoondises.
Hooajal 2012–13 mängis ta Inglismaa tugevuselt kuuenda liiga klubides Truro City ja Dorchester Town, kus lõi vastavalt 13 ja seitse väravat.
2013. aasta juunis liitus ta Inglismaa esiliigaklubiga Yeovil Town. Hooajal 2013–14 lõi Moore Inglismaa esiliigas neli väravat.
2015. aasta augustis sõlmis ta üheaastase lepingu Norra kõrgliigaklubiga Viking, kuid naasis 2016. aasta jaanuaris Inglismaale, liitudes tugevuselt viienda liiga klubiga Forest Green Rovers. 
2017. aasta jaanuaris sõlmis ta lepingu Inglismaa esiliigaklubiga Ipswich Town, kuid ühtegi väravat ta selles klubi ei löönud. Hooaja 2017–2018 esimeses pooles mängis ta laenul Inglismaa tugevuselt kolmanda liiga League One'i klubis Rotherham United, lüües 13 väravat.
2018. aasta jaanuaris sõlmis ta lepingu Inglismaa esiliigaklubiga Barnsley. Hooajal 2018–19 lõi ta Barnsley meeskonnas League One'is 17 väravat ja valiti samal hooajal liiga sümboolsesse koosseisu.
Hooajal 2019–20 mängis ta Inglismaa esiliigaklubis Wigan Athletic, lüües sel hooajal 10 väravat. 2020. aasta augustis sõlmis ta lepingu Inglismaa esiliigaklubiga Cardiff City. Hooaeg 2020–21 oli Moore'i senise karjääri edukaim, kui ta lõi Inglismaa esiliigas 20 väravat, millega oli liigas paremuselt neljas väravakütt. Samal hooajal valiti ta Cardiff City hooaja parimaks mängijaks.
2022. aasta jaanuaris sõlmis ta lepingu AFC Bournemouthiga. 3. mail 2022 võitis Bournemouth Moore'i väravast Nottingham Foresti tulemusega 1:0, millega kindlustas Bournemouth pääsu tagasi Inglismaa kõrgliigasse.
Walesi jalgpallikoondisse pääses Moore tänu oma emapoolsele vanaisale, kes oli pärit Walesist. Walesi jalgpallikoondises tegi Moore debüüdi 9. septembril 2019 sõprusmängus Valgevene vastu. Koondisekarjääri esimese värava lõi ta oma teises koondisemängus, sama aasta 10. oktoobril MM-i valikmängus Slovakkia vastu. 2021. aasta Euroopa meistrivõistluste esimeses alagrupimängus 12. juunil lõi ta värava Šveitsi vastu, tuues Walesile 1:1 viigi.
Luis Elizondo

Luis Elizondo (hüüdnimega Lue) on endine Ameerika Ühendriikide kaitseministeeriumi töötaja ning endine Ameerika Ühendriikide rahvusliku vastuluure- ja julgeolekukeskuse töötaja (inglise keeles "National Counterintelligence and Security Center", lühend NCSC). 
Aastatel 2010–2012 juhatas ta Ameerika Ühendriikide kaitseministeeriumi programmi AATIP ("Advanced Aerospace Threat Identification Program"), kus ta oli töötanud juba 2008. aastast.
Flattnitzi kuru

Flattnitzi kuru (1400 m) on kõrge mäekuru Austrias Gurktali Alpides.
Kuru asub Kärnteni liidumaal, ühendades Glödnitzi Gurki orus Stadliga Muri jõe ääres Steiermargi liidumaal. Kurul asub hajaküla koos kõrgmäestiku sanatooriumi ("Luftkurort") ja alpijärvega ("Flattnitzer See"). See on populaarne sihtkoht matkajatele ja talviti murdmaasuusatajatele.
Kuru oli võibolla tuntud Rooma ajal, seda on esmamainitud 898. aasta dokumendis, mille väljastas Karolingist keiser Arnulf. 1173. aastal püstitasid Gurki piiskopid romaani stiilis Ristija Johannesele pühitsetud kabeli, mis ehitati 1330. aasta paiku ümber kihelkonnakirikuks koos külgneva hospiitsihoonega. Piiskopid kasutasid Flattnitzi (sloveeni keeles "blato" 'sammal') suveresidentsina. Kuru laastasid 1478. aastal sissetunginud Osmanite väed. 17. sajandil oli Flattnitz hõbeda, rauamaagi ja seatina kaevandamispiirkond.
Kevin Mbabu

Melingo Kevin Mbabu (sündinud 19. aprillil 1995 Chêne-Bougeries's) on Šveitsi jalgpallur, kes mängib paremkaitsjana Taani kõrgliigaklubis Midtjylland ja Šveitsi jalgpallikoondises.
Ta alustas klubikarjääri Šveitsi klubis Servette FC, mille meeskonnas sai ta hooajal 2012–13 kirja ühe kohtumise Šveitsi kõrgliigas.
2013. aasta jaanuaris sõlmis ta lepingu Inglismaa klubiga Newcastle United. Klubi põhimeeskonnas debüteeris ta 2015. aasta septembris Inglismaa liigakarika mängus. Sama aasta 26. septembril tegi ta mängus Chelsea vastu oma debüüdi Inglismaa kõrgliigas. Hooajal 2015–16 pääses ta Newcastle Unitedi meeskonnas Inglismaa kõrgliigas väljakule veel kahes mängus.
2016. aasta augustis läks Mbabu Newcastle Unitedist laenule Šveitsi kõrgliigaklubisse BSC Young Boys, kellega sõlmis 2017. aastal püsiva lepingu. Hooaegadel 2017–18 ja 2018–19 tuli ta Young Boysiga Šveitsi meistriks.
2019. aasta aprillis sõlmis ta nelja-aastase lepingu Saksamaa kõrgliigaklubiga VfL Wolfsburg.
2022. aasta juulis sõlmis ta lepingu äsja Inglismaa kõrgliigasse tõusnud Fulhamiga. Hooaja 2022/23 teises pooles naasis ta laenule oma kasvatajaklubisse Servette. Hooajal 2023/24 oli ta Fulhamist laenul Saksamaa kõrgliigaklubis FC Augsburg.
2024. aasta augustis sõlmis ta lepingu Midtjyllandiga.
Šveitsi jalgpallikoondises tegi Mbabu debüüdi 8. septembril 2018 UEFA Rahvuste Liiga mängus Islandi vastu. Ta kuulus Šveitsi koondisse 2021. aasta Euroopa meistrivõistlustel.
Terezín

Terezín (saksa keeles "Theresienstadt") on linn Tšehhis Ústí maakonnas Litoměřice ringkonnas. Terezín asub Ohře jõe ääres, Litoměřicest ligi 3 km ja Ústí nad Labemist umbes 18 km lõunas.
Terezín asutati kindlusena 1780. aastal, linnaõigused sai 1782. aastal.
Terezíni vanalinn on alates 29. juulist 1992 ajalooline linnakaitsereservaat.
Saksa okupatsiooni ajal aastatel 1941–1945 tegutses linnas Theresienstadti koonduslaager.
Rahvamalev

Rahvamalev () oli NSV Liidus ja Eesti NSV tegutsenud vabatahtlik organisatsioon, kes osales avaliku korra kaitses, võitles sotsialistlike ühiselureeglite rikkumiste ja teiste ühiskonnavastaste ilmingute vastu.
Vabatahtlike rahvamalevate põhiülesanneteks oli kodanike õiguste ja seaduslike huvide kaitse, osavõtt õiguserikkumiste ennetamisest ja tõkestamisest, avaliku korra ja sotsialistliku omandi kaitsmine, osavõtt nõukogude inimeste kasvatamisest seaduste ja sotsialistliku ühiselu reeglite austamise vaimus.
Rahvamalev Eesti NSV-s.
Rahvamalevad organiseeriti tootmise territoriaalse paiknevuse järgi ettevõtetes, ehitus- ja transpordiorganisatsioonides, asutustes, õppeasutustes, majavalitsustes, kolhoosides ja sovhoosides, samuti tehaste ja vabrikute suurtes tsehhides, õppeasutuste teaduskondades, sovhooside osakondades, kolhooside brigaadides ning külanõukogude juures.
Rahvamalevate juhtimiseks rajooni ja linna ulatuses moodustati partei-, nõukogude, ametiühingu-, komsomoli- ja teiste ühiskondlike organisatsioonide esindajaist, mõnedest staabiülematest ja maleva komandöridest rajoonide ja linnade staabid. Rahvamalevaid ja nende staape organiseerisid ja juhtisid algselt parteiorganid ja 1974. aastast töörahva saadikute nõukogud ning nende täidesaatvad ja korraldavad organid. Tallinna vabatahtlike rahvamalevate rajoonistaapide tegevuse koordineerimiseks ja neile vajaliku metoodilise abi andmiseks moodustati Tallinna Vabatahtlike Rahvamalevate Linnastaap. Vabatahtlike rahvamalevate töö operatiivseks juhtimiseks rajooni ja linna ulatuses moodustati rajooni või linna parteikomitee ning rajooni või linna töörahva saadikute nõukogu täitevkomitee otsusega partei-, nõukogude ja teiste riigiorganite ning ühiskondlike organisatsioonide esindajatest, üksikute rahvamalevate staapide ülematest (komandöridest) ja rahvamalevlastest vabatahtlike rahvamalevate rajooni- või linnastaap. Alevite ja külade ulatuses moodustati alevite või külade töörahva saadikute nõukogu täitevkomitee otsusega vabatahtliku rahvamaleva alevi- või külastaap. Vabatahtlike rahvamalevate linna-, rajooni-, alevi- ja külastaabi ülem kinnitati vastava töörahva saadikute nõukogu täitevkomitee poolt.
Vabatahtlikku rahvamalevasse võeti vastu vähemalt 18 aasta vanuseid NSV Liidu kodanikke isiklike avalduste põhjal, mis anti ametiühingu- või komsomolikomiteesse või teistesse ühiskondlikesse organisatsioonidesse töö- või elukoha järgi. Kodanikke, kes soovisid astuda malevasse, võeti vastu maleva üldkoosolekul või staabi istungil selle kollektiivi soovitusel, kus nad töötasid, õppisid või elasid. Rahvamalevat juhtisid malevlaste üldkoosolekul lahtisel hääletamisel valitud komandör ja tema asetäitja.
Vabatahtlik rahvamalev:
Malevlane olid kohustatud:
Malevlasel oli õigus:
Eestis lõpetati rahvamalevate ja nende juhtimiseks moodustatud staapide tegevus Eesti Vabariigi Valitsuse määrusega nr. 177, 12. septembrist 1991. aastal.
Spittal an der Drau ringkond

Spittal an der Drau ringkond on haldusringkond Austrias Kärnteni liidumaal.
Pindalalt on ringkond Austrias suuruselt teine (Liezeni järel), isegi suurem kui Austria Vorarlbergi liidumaa ja ülekaalukalt suurim ringkond Kärntenis. Halduskeskus on Spittal an der Drau, teised suuremad asulad on Gmünd, Greifenburg, Millstatt am See, Obervellach, Radenthein, Seeboden am Millstätter See, Steinfeld ja Winklern.
Koos naaberringkondade Hermagori ja Feldkircheniga moodustab Spittal Ülem-Kärnteni ("Oberkärnten") piirkonna vastavalt statistiliste territoriaalüksuste nomenklatuurile (NUTS). See külgneb Ida-Tirooliga (Lienzi ringkond) läänes ja Austria Salzburgi liidumaaga põhjas.
Mägine ala hõlmab Kõrg-Tauerni lõunapoolsed mäestikud ja Mölltali oru, Gurktali Alpide lääneosa (Nocki mäed), samuti laia Drava oru ja Gailtali Alpide põhjanõlvad. Kõrgeim punkt on Großglockneri tipp, mis on Austria kõrgeim mägi (3798 m). Ringkonnas on ka Millstätter See ja Weißensee, kaks suurt Kärnteni järve.
Košťany

Košťany (saksa keeles "Kosten") on linn Tšehhis Ústí maakonnas Teplice ringkonnas. Košťany asub Saksamaa piirist ligi 8 km kaugusel, Teplicest ligikaudu 5,5 km ja Ústí nad Labemist 20 km läänes.
Košťanyt on esmamainitud 1394. aastal, linnaõigused sai 1994. aastal.
Marcelo Brozović

Marcelo Brozović (sündinud 16. novembril 1992 Zagrebis) on Horvaatia jalgpallur, kes mängib poolkaitsjana Saudi Araabia kõrgliiga klubis Al Nassr ja Horvaatia jalgpallikoondises.
Ta alustas klubikarjääri Horvaatia klubis Hrvatski Dragovoljac, mille meeskonnas debüteeris ta Horvaatia kõrgliigas hooajal 2010–11. 2011. aasta juunis liitus ta NK Lokomotivaga, kust siirdus 2012. aasta augustis Zagrebi Dinamo. Zagrebi Dinamos mängis ta aastatel 2012–2015 ning tuli klubiga hooaegadel 2012–13 ja 2013–14 Horvaatia meistriks.
2015. aasta jaanuaris liitus ta Milano Internazionalega. Esimese värava lõi Itaalia kõrgliigas hooaja 2014–15 viimases mängus Empoli vastu. Hooajal 2020–21 tuli ta Internazionalega Itaalia meistriks. Hooajal 2021–22 valiti Brozović Itaalia kõrgliiga hooaja parimaks poolkaitsjaks.
Suvel 2023 siirdus ta 18 miljoni euro eest Al Nassri.
Horvaatia jalgpallikoondises tegi Brozović debüüdi 7. juunil 2014 mängus Austraalia vastu. Koondisekarjääri esimese värava lõi ta sama aasta 13. oktoobril EM-i valikmängus Aserbaidžaani vastu. Ta on kuulunud Horvaatia koondisse kõikidel suurturniiridel alates 2014. aasta maailmameistrivõistlustest.
Josip Brekalo

Josip Brekalo (sündinud 23. juunil 1998 Zagrebis) on Horvaatia jalgpallur, kes mängib äärepoolkaitsjana Itaalia kõrgliiga klubis Torino ja Horvaatia jalgpallikoondises.
Ta alustas klubikarjääri Zagrebi Dinamos, mille noorteakadeemiaga liitus ta 2006. aastal. Dinamo meeskonnas debüteeris ta Horvaatia kõrgliigas hooajal 2015–16.
2016. aasta mais siirdus ta kümne miljoni euro eest Saksamaa kõrgliiga klubisse VfL Wolfsburg. 2017. aastal oli ta laenul VfB Stuttgartis ning lõi Stuttgardi meeskonnas 17. novembril 2017 mängus Dortmundi Borussia vastu oma esimese värava Saksamaa kõrgliigas. Wolfsburgi meeskonnas lõi Brekalo Saksamaa kõrgliigas esimese värava 23. veebruaril 2018 mängus Mainz 05 vastu. 8. mail 2021 tegi ta Saksamaa kõrgliiga mängus Union Berlini vastu kübaratriki. 2021. aasta augustis läks ta laenule Torinosse.
Horvaatia jalgpallikoondise tegi Brekalo debüüdi 15. novembril 2018 UEFA Rahvuste Liiga mängus Hispaania vastu. Koondisekarjääri esimese värava lõi ta 8. septembril 2020 Rahvuste Liiga mängus Prantsusmaa vastu. Ta kuulus Horvaatia koondisse 2021. aasta Euroopa meistrivõistlustel.
Zlatko Dalić

Zlatko Dalić (sündinud 26. oktoobril 1966 Livnos) on Horvaatia jalgpallitreener ja endine jalgpallur.
Jalgpallurina oli ta kaitsev poolkaitsja. Tema jalgpallurikarjääri kestis aastatel 1983–2000, mille jooksul mängis ta Jugoslaavia ja Horvaatia liiga klubides, kõige enam Spliti Hajdukis ja Varteksis.
Treenerina alustas Dalić tööd 2000. aastatel oma viimase koduklubi Varteksi juures. Aastatel 2007–2008 oli ta Horvaatia klubi HNK Rijeka, 2008–2009 Albaania klubi Tirana FK Dinamo ja 2009–2010 Horvaatia klubi NK Slaven Belupo peatreener. Pärast seda töötas ta mitu aastat Araabia klubide peatreenerina.
2017. aasta oktoobris määrati Dalić pärast Ante Čačić Horvaatia koondise peatreeneriks. 2018. aasta maailmameistrivõistlustel jõudis Horvaatia koondis tema juhtimisel finaali.
Halifaxi sadam

Halifaxi sadam (inglise keeles "Halifax Harbour") on suur looduslik sadam, mis asub Atlandi ookeani rannikul Nova Scotia provintsi pealinnas Kanadas.
Purdy's Wharf

Purdy's Wharf on kahest kõrghoonest (Tower I ja Tower II) koosnev bürookompleks, mis asub Kanadas Nova Scotia pealinnas Halifaxis.